Hy maak ‘n verbond met die Here waarin hy die volk bind tot ‘n skoonmaakproses – eerste die tempel, toe die priesters, die afgode uitgewerp, Asjera verbrand, huise van die manlike tempelprostitute afgebreek, die priesters wat aan afgode geoffer het , het hy verbied om by die altaar van die Here te kom en die kinderoffers aan Molech gestaak, alle aanbidding aan die son gestaak – baie gedetaileerde optekening van die skoonmaakproses.
‘n Paasfees soos hierdie is nie gevier van die tyd van die leiers af wat oor Israel geregeer het nie, ook nie tydens die regering van die konings van Israel en Juda nie. Josia gaan voluit en hou die fees van alle feeste – beste ooit, soveel so dat die Bybel noem dat dit die beste Paasfees in die tyd van al die rigters en konings was. Dit was die ware fees wat oorwinning oor afgodery en innerlike vrymaking van die hele volk en koningshuis, gevier het.
Al die afgodery wat uitgeroei is en die oproep tot sondebelydenis moenie gesien word as ‘n proses van stroping nie. Dit is ‘n proses wat skoonmaak vir die vervulling met die groot beloning van vryheid en vrede. Die Heilige Gees laat jou nie leeg en verlate nie. Hy vul jou op met die gawes van heerlikheid. Die fees van oorwinning – dis wat jy kry. Moenie met ‘n verkeerde oog, verlangend kyk na wat moet weggegooi word nie, wat afgegee word nie.
Gooi met ‘n groot gejuig die geestelike bagasie af en kry jou oog reg en kyk na die prys – I Kor 2:9 – dis die prys.
God se reaksie is gewaarborg. Die Woord is Sy wil en soos wat jy verdiep raak in die Woord sal Hy vir jou Sy plan, Sy droom vir jou lewe begin openbaar.